Návrh nariadenie Rady ktorým sa mení a dopĺňa nariadenie (ES) č. 2007/2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia k Európskej únii alebo sú s týmto procesom spojené /* KOM/2005/0417 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 12.9.2005 KOM(2005) 417 v konečnom znení Návrh NARIADENIE RADY ktorým sa mení a dopĺňa nariadenie (ES) č. 2007/2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia k Európskej únii alebo sú s týmto procesom spojené (predložená Komisiou) ODÔVODNENIE I. Kontext 1. Nariadením Rady (ES) č. 2007/2000[1] Európske spoločenstvá poskytli takmer všetkým výrobkom, ktoré pochádzajú z krajín a z území zúčastňujúcich sa na procese stabilizácie a pristúpenia, výnimočný neobmedzený bezcolný prístup na trh EÚ. 2. Hlavným cieľom týchto opatrení je oživenie ekonomík západného Balkánu prostredníctvom privilegovaného prístupu na trh EÚ. Hospodársky vývoj má zas podporovať politickú stabilitu v celom regióne. 3. V súlade s procesom stabilizácie a pridruženia k EÚ podlieha udelenie týchto výnimočných obchodných preferencií určitým podmienkam, akými sú rešpektovanie základných princípov demokracie a ľudských práv zo strany zúčastnených krajín a území, ich ochota rozvíjať vzájomné obchodné vzťahy a zapojiť sa prostredníctvom obchodu do hospodárskych reforiem a regionálnej integrácie. Aby sa predišlo riziku podvodu, je právo na výnimočné obchodné preferencie podmienené účasťou zúčastnených krajín na účinnej administratívnej spolupráci so Spoločenstvom. Tieto výnimočné obchodné preferencie je okrem toho možné zachovať len v prípade, že zúčastnené krajiny rešpektujú zastavenie colných poplatkov a opatrenia, ktoré majú rovnaký vplyv na dovoz pochádzajúci z EÚ. 4. Tieto obchodné preferencie boli udelené do 31. decembra 2005 s cieľom umožniť preskúmanie podmienok, ktoré sa vytvorili udelením spomenutého režimu, a skúseností získaných počas neho. II. Zdôvodnenie návrhu 5. Zámerom tohto návrhu je pokračovať v súčasnom systéme obchodných preferencií počas ďalšieho obdobia 5 rokov, t. j. do 31. decembra 2010. Hlavné dôvody tohto návrhu sú: 6. Obchodné preferencie prispeli k zvýšeniu vývozu krajín západného Balkánu do EÚ, takže zatiaľ splnili svoj cieľ. V období 2000 - 2004 sa dovoz z týchto krajín do EÚ každoročne zvyšoval asi o 8 %. 7. Európska Rada na svojom zasadnutí v Lisabone 23. a 24. marca 2000 dospela k záveru, že dohodám o stabilizácii a pridružení s krajinami západného Balkánu by mala predchádzať asymetrická obchodná liberalizácia. Dohody o stabilizácii a pridružení sa následne uzavreli s bývalou juhoslovanskou Macedónskou republikou a s Chorvátskom, ale nie s ostatným krajinami západného Balkánu. Z uvedených záverov Európskej rady vyplýva, že súčasný systém autonómnych obchodných preferencií by sa mal predĺžiť. 8. Napriek určitému objektívnemu pokroku nie je hospodárska transformácia a reformný proces vo všeobecnosti ani zďaleka dokončený. Zrušenie súčasných obchodných preferencií by pripravilo zúčastnené štáty o objektívnu hospodársku výhodu v ich obchode s EÚ. Vzhľadom na význam EÚ ako hlavného vývozného partnera krajín západného Balkánu by zrušenie súčasných obchodných preferencií mohlo mať veľmi negatívne dôsledky na celkovú hospodársku výkonnosť týchto krajín a následne na ich domácu reformu a transformačné procesy. 9. Ďalšie uplatňovanie týchto obchodných preferencií by nemalo žiadny zásadný nepriaznivý vplyv na domáci trh EÚ. Podiel krajín západného Balkánu na celkovom dovoze EÚ je skutočne veľmi malý (0,7 %). III. Objasnenie ustanovení tohto návrhu 10. Týmto návrhom sa predlžuje trvanie súčasných autonómnych obchodných preferencií do 31. decembra 2010. Tento návrh taktiež pozmeňuje text nariadenia Rady č. 2007/2000 s cieľom zohľadniť novú situáciu týkajúcu sa podmienok dovozu textilu z Čiernej hory a Kosova[2] po podpísaní bilaterálnej dohody o obchode s textilným tovarom medzi ES a Srbskou republikou 31. marca 2005. Okrem toho návrh zohľadňuje zmenu názvu z Juhoslovanskej zväzovej republiky na Srbsko a Čiernu Horu, ako i skutočnosť, že Čiernohorská republika, Srbská republika a Kosovo predstavujú samostatné colné územia. IV. Budgetary implications 11. Nariadenie nemá za následok žiadny dopad na rozpočet ES. Jeho uplatňovanie by taktiež nepredstavovalo v porovnaní so súčasným stavom žiadne straty colných príjmov. Uplatňovanie tohto nariadenia však bude mať za následok straty colných príjmov v porovnaní s bezpreferenčným obchodným prístupom ku krajinám a územiam, s ktorými neexistujú platné dohody o stabilizácii a pridružení. Predpokladaná strata colných príjmov je približne 105 miliónov eur ročne. Návrh NARIADENIE RADY ktorým sa mení a dopĺňa nariadenie (ES) č. 2007/2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia k Európskej únii alebo sú s týmto procesom spojené RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 133, so zreteľom na návrh Komisie[3], keďže: (1) Nariadenie Rady (ES) č. 2007/2000[4], ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia k Európskej únii alebo sú s týmto procesom spojené, stratí účinnosť 31. decembra 2005. (2) Pretože sa dohody o stabilizácii a pridružení ešte neuzavreli so všetkými krajinami západného Balkánu, je vhodné predĺžiť obdobie platnosti nariadenia Rady (ES) č. 2007/2000. (3) Očakáva sa, že pokračujúce otvárenie trhu prispeje k procesu politickej a hospodárskej stabilizácie v regióne bez toho, aby malo negatívny dopad na Spoločenstvo. Preto by sa mali uvedené preferencie uplatňovať počas ďalšieho obdobia, od 1. januára 2006 do 31. decembra 2010. (4) Ústavná charta, ktorá bola prijatá v Juhoslovanskej zväzovej republike 4. februára 2003, zmenila názov krajiny na „Srbsko a Čierna Hora“. (5) V obchodných opatreniach ustanovených v nariadení Rady (ES) č. 2007/2000 by sa malo tiež zohľadniť, že Čiernohorská republika, Srbská republika a Kosovo, tak ako ich definuje rezolúcia Bezpečnostnej rady Organizácie Spojených národov 1244 (1999)[5], tvoria samostatné colné územia. (6) Spoločenstvo uzavrelo so Srbskou republikou dohodu o obchode s textilnými výrobkami,[6] PRIJALA TOTO NARIADENIE: Článok 1 Nariadenie (ES) č. 2007/2000 sa mení a dopĺňa takto: 1. V článku 1, odseky 1 a 3, sa slová „Srbsku a Čiernej Hore vrátane Kosova“ nahrádzajú slovami „colných územiach Čiernej Hory, Srbska alebo Kosova“. 2. V článku 3, odseky 1 a 2, sa slová „Zväzovej republike Juhoslávia“ nahrádzajú slovami „colných územiach Čiernej Hory alebo Kosova“. 3. Článok 4 sa upravuje takto: (a) V odseku 2, písm. d), sa slová „Federatívnej republike Juhoslávia vrátane Kosova“ nahrádzajú slovami „colných územiach Čiernej Hory, Srbska alebo Kosova“. (b) V odseku 4, úvodná veta a písm. c), sa slová „Srbsku a Čiernej Hore vrátane Kosova“ nahrádzajú slovami „colných územiach Čiernej Hory, Srbska alebo Kosova“. 4. V článku 17 sa dátum „31. decembra 2005“ nahrádza dátumom „31. decembra 2010“. 5. V prílohe I, v stĺpci „Príjemcovia“ sa slová „Zväzová republika Juhoslávia vrátane Kosova“ nahrádzajú slovami „colné územia Čiernej Hory, Srbska alebo Kosova“. Článok 2 Toto nariadenie nadobúda účinnosť dňom nasledujúcom po uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. ES L 240, 23.9.2000, s. 1. Nariadenie naposledy zmenené a doplnené nariadením Rady (ES)č. 374/2005 (Ú. v. ES L 59, 5.3.2005, s. 1). [2] Ako sa uvádza v rezolúcii Bezpečnostnej rady Organizácie Spojených národov č. 1244 (1999) [3] Ú. v. EÚ C [...], […], s. […]. 4 Ú. v. ES L 240, 23.9.2000, s. 1. Nariadenie naposledy zmenené a doplnené nariadením Radyč. 374/2005 z 28. februára 2005 (Ú. v. EÚ L 59, 5.3.2005, s. 1). 5 http://www.un.org/Docs/scres/1999/sc99.htm 6 Ú. v. ES L 90, 8.4.2005, s. 36.